钦定古今图书集成/明伦汇编/闺媛典/第120卷 > 王令妻吴氏
## 钦定古今图书集成/明伦汇编/闺媛典/第120卷 > 王令妻吴氏

按《扬州府志》：“吴氏，临川人，广陵王令之妻也。幼娴女
范。令丧其友，王安石吊之曰：‘王子高才，有妇同义’。”盖
以比黔娄之妻云。“元祐七年三月，抚州上言：‘伏见本
州吴蕡女，年二十四岁，归布衣王令，未及一年而令
卒，独遗一女。其兄欲夺而嫁之，号泣弗许。归老父母
家，屏迹田桑，以事兄嫂。荆钗布素，不事涂饰，如此三
十二年矣。今在本州黄池阪独居，掌治阪事。每岁农
隙，躬率农夫数千馀人，修治堤偃，蓄水灌田，利及一
方。一方之人，循禀教令，子弟有不率者，自携槚楚，以
治其罪。欲乞朝廷特赐旌表，给赐绢十疋，米十石，以
寿终焉’。”